**Predkladacia správa**

Cieľom návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov (ďalej len „návrh zákona“) je v prvom rade implementácia Nariadenia Európskeho Parlamentu a Rady (EÚ) 2022/2036 z 19. októbra 2022, ktorým sa mení nariadenie (EÚ) č. 575/2013 a smernica 2014/59/EÚ, pokiaľ ide o prudenciálne zaobchádzanie s globálnymi systémovo významnými inštitúciami so stratégiou riešenia krízových situácií vo viacerých okamihoch a metódy nepriameho upisovania nástrojov oprávnených na splnenie minimálnej požiadavky na vlastné zdroje a oprávnené záväzky a smernice Európskeho Parlamentu a Rady (EÚ) 2024/1174 z 11. apríla 2024, ktorou sa mení smernica 2014/59/EÚ a nariadenie (EÚ) č. 806/2014, pokiaľ ide o určité aspekty minimálnej požiadavky na vlastné zdroje a oprávnené záväzky s cieľom riešiť pretrvávajúce nedostatky regulačného rámca a vykonať niektoré zostávajúce prvky reformy globálnych finančných služieb, ktoré sú nevyhnutné na zabezpečenie odolnosti inštitúcií pôsobiacich na finančnom trhu.

 Medzi najdôležitejšie zmeny, ktoré zavádza návrh zákona, patria:

* Stanovenie, že G-SII (globálne systémovo významné inštitúcie) so stratégiou riešenia krízových situácií, v rámci ktorej by sa mohla riešiť krízová situácia viac ako jedného subjektu skupiny (ďalej len „stratégia riešenia krízových situácií vo viacerých okamihoch“), vypočítajú svoju požiadavku na vlastné zdroje a oprávnené záväzky založenú na riziku na základe teoretického predpokladu, že sa bude riešiť krízová situácia len jedného subjektu skupiny, pričom straty a potreby rekapitalizácie akýchkoľvek dcérskych spoločností tejto skupiny sa prevedú na subjekt, ktorého krízová situácia sa rieši (ďalej len „stratégia riešenia krízových situácií v jednom okamihu“). Podobná požiadavka je stanovená v súvislosti s dodatočnou požiadavkou na vlastné zdroje a oprávnené záväzky, ktorú môžu uložiť orgány pre riešenie krízových situácií. V súlade s normou týkajúcou sa celkovej kapacity na absorpciu strát pre G-SII (norma TLAC) sa v uvedených výpočtoch zohľadňujú všetky subjekty z tretích krajín, ktoré sú súčasťou G-SII a ktoré by boli subjektmi, ktorých krízová situácia sa rieši, keby mali sídlo v Európskej únii.
* Nastavenie pravidiel, podľa ktorých nesmie byť súčet skutočných požiadaviek na vlastné zdroje a oprávnené záväzky G-SII so stratégiou riešenia krízových situácií vo viacerých okamihoch nižší ako teoretická požiadavka tejto skupiny v rámci stratégie riešenia krízových situácií v jednom okamihu. S cieľom zosúladiť ustanovenia nariadenia (EÚ) č. 575/2013 s ustanoveniami smernice 2014/59/EÚ sa vo výpočte zohľadňujú aj všetky subjekty z tretích krajín, ktoré sú súčasťou G-SII a ktoré by boli subjektmi, ktorých krízová situácia sa rieši, keby mali sídlo v Európskej únii.
* Podľa súčasného rámca sa pre subjekty vyčlenené na likvidáciu, minimálna požiadavka na vlastné zdroje a oprávnené záväzky (ďalej len „MREL“) vo väčšine prípadov stanovuje na sumu potrebnú na absorpciu strát, ktorá zodpovedá požiadavkám na vlastné zdroje. V takýchto prípadoch MREL nezahŕňa žiadnu dodatočnú požiadavku priamo súvisiacu s rámcom riešenia krízových situácií pre likvidačný subjekt. To znamená, že likvidačný subjekt môže v plnej miere splniť MREL tak, že splní požiadavky na vlastné zdroje, a že osobitné rozhodnutie Rady pre riešenie krízových situácií určujúcu MREL neprispieva zmysluplným spôsobom k riešiteľnosti krízovej situácie uvedeného subjektu. Z takéhoto rozhodnutia vyplýva pre orgán pre riešenie krízových situácií, ako aj pre likvidačný subjekt mnoho procedurálnych povinností, no neprispieva to v zodpovedajúcej miere k lepšej riešiteľnosti krízovej situácie. Rada pre riešenie krízových situácií by preto nemala určiť MREL pre likvidačné subjekty. Rámec pre MREL by sa mal uplatňovať na základe kritérií, ktorými sa zabezpečí, aby sa subjekt kvalifikoval ako likvidačný subjekt konzistentne v celej Únii.
* ďalšie legislatívne úpravy vyplývajúce z aplikačnej praxe vybraných ustanovení aktuálneho znenia zákona – príkladmo technické úpravy v chybných odkazoch na súvisiacu legislatívu, úpravy ohľadom vymenovania a činností osobitného správcu a pod.

 V súlade so zmenami nariadenia (EÚ) č. 575/2013,ustanoveniami smernice 2014/59/EÚ, smernice (EÚ) 2024/1174 sa návrhom zákona novelizuje zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov.

Prijatie navrhovaného zákona nebude mať vplyv na rozpočet verejnej správy, ani negatívne vplyvy na podnikateľské prostredie. Návrh zákona nemá sociálne vplyvy, vplyvy na životné prostredie, na služby verejnej správy pre občana, na informatizáciu a tiež nemá vplyvy na manželstvo, rodičovstvo a rodinu.

 Predložený návrh zákona je v súlade s Ústavou Slovenskej republiky, s ústavnými zákonmi, nálezmi ústavného súdu, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

Návrh zákona je v súlade s Európskou chartou miestnej samosprávy.

Návrh zákona sa predkladá bez rozporov.